Fürstenzug in Dresden - August I.
August I.
Rytterstatue i Dresden-Neustadt
**Friedrich August I** eller **August den sterke** (polsk *August II Mocny*) (født 12. mai 1670 i Dresden, død 1. februar 1733 i Warszawa) var kurfyrste av Sachsen 1694-1733, og som **August II** dessuten storfyrste av Litauen og konge av Polen 1697-1704 og 1709-1733.

Liv og virke
------------

### Bakgrunn

Han var sønn av Johan Georg III av Sachsen og Anna Sofia av Danmark, fetter av svenske kongen Karl XII. Ettersom han ikke stod først i tronfølgen, fikk han en annen slags utdannelse enn sin eldre bror.[] Den var imidlertid standmessig nok.[] Han hadde blant annet de følgende oppdragere og lærere: 

* Johann Ernst von Knoch for fremmedspråk italiensk, fransk og spansk.
* Christoph Bernhardi for musikk.
* Wolf Caspar von Klengell for militærvesen, tegning, fortifikasjonsvesen og matematikk.

Derutover fikk han undervisning i teologi og historie, fremfor alt om de regjerende herskerdynastier i Europa.[]

### Kurfyrste

I 1694 ble August kurfyrste av Sachsen da han var 24 år, etter at hans barnløse bror plutselig døde. Idet August ikke hadde stått nærmest tronen hadde han fått en helt annen oppdragelse enn broren. Den gikk ikke i særlig grad i politisk retning.[] Han hadde som prins foretatt langs reiser og besøkt Østerrike, Frankrike, Spania og Italia, der han nøt det gode liv.[] Etter trontiltredelsen fortsatte han å vie seg til fornøyelser i det sted han oftest residerte, på jaktslottet Moritzburg, og holdt seg med flere elskerinner.[] Den mest kjente av dem var den svenskfødte Aurora von Königsmarck.

### Kunstnerisk begavelse

August var ikke uten begavelse på det kunstneriske område og fremla et arkitekturforslag til slottet Zwinger i Dresden, og var byggherre for den del av prosjektet.[] Hans praktlyst gjorde at han forsøkte å etterligne det franske hoff fra Ludvig XIVs glanstid.[]

Meissens porselensindustri tilkom delvis på Augusts initiativ og han viste på flere måter sin interesse for Sachsen, men det gikk imidlertid tilbake med landet på grunn av de langvarige krigene.[] Det lyktes ham dog å bevare hemmelighetene om porselenfremstillingen, som første gang ble utviklet i Europa i 1710 i Dresden og Meissen. I religiøst henseende var August temmelig likegyldig.[]

### Konge

Han var 1695 og 1696 øverstkommanderende over den keiserlige armé som kjempet mot tyrkerne, men like lite nå som senere viste han noe større feltherretalent.[] Han skaffet seg tilgang til den polske krone takket være støtte fra fremmede stormakter. August ble valgt i 1697 til regent i den polsk-litauiske realunion på betingelse av at han gikk over til katolisismen. Han skaffet i 1699 Polen viktige landskaper mot sør.

Han lot seg styre kun av dynastiske interesser og ble en av hovedpersonene i kampen mot svenskene i den store nordiske krig. Hans inntreden i krigen førte til svensk invasjon og resulterte i omfattende ødeleggelser i Polen. Han måtte etter flere nederlag i 1704 abdisere til fordel for Stanisław I Leszczyński, som stod i spissen for en gruppe svenskvennlige adelsmenn som ønsket å slutte fred med Karl XII av Sverige. August kom med russisk støtte igjen på tronen i Polen etter den russiske seier over Sverige i slaget ved Poltava i 1709, og han forble på tronen til sin død - skjønt uten sin gamle makt[].

Den polske tronfølgekrig brøt ut etter hans død. I kapusinerkirken i Warszawa er en sarkofag med August IIs indre organer.

### August den sterke

Tilnavnet «den sterke» sies å være utløst av hans evne til at ved gjestebud, ofte i beruset tilstand, å kunne bende og rette ut hestesko med bare hendene.[] Epitetet bruker også å forklares med hans mange uekte barn, som i visse kilder påstås å ha vært 354 erkjente uekte barn og ett barn innen ekteskap, men hvor mange det egentlig gjaldt har vært meget omdiskutert.[]

### Ekteskap, barn

Friedrich August II var gift med Christiane Eberhardine av Brandenburg-Bayreuth.

**Ektefødt barn:** Friedrich August II av Sachsen.
Utenfor ekteskap fikk han mange barn. Det mest kjente fikk han med Aurora von Königsmarck: Sønnen Moritz av Sachsen, marskalk av Sachsen, som ble en fremtredende general i fransk tjeneste.

Referanser
----------

1. 1 2   Encyclopædia Britannica Online, oppført som Augustus II, Encyclopædia Britannica Online-ID biography/Augustus-II, besøkt 9. oktober 2017[Hentet fra Wikidata]
2. 1 2   Gemeinsame Normdatei, besøkt 9. april 2014[Hentet fra Wikidata]
3. 1 2   Brockhaus Enzyklopädie, brockhaus.de, oppført som August (August II. der Starke)[Hentet fra Wikidata]
4. 1 2   Hrvatska enciklopedija, Hrvatska enciklopedija-ID 4605, oppført som August II. Jaki[Hentet fra Wikidata]
5. ↑   Gemeinsame Normdatei, besøkt 10. desember 2014[Hentet fra Wikidata]
6. 1 2 3 4   ЭСБЕ / Август II[Hentet fra Wikidata]
7. 1 2   Sejm-Wielki.pl profil-ID dw.4747[Hentet fra Wikidata]
8. ↑   Gemeinsame Normdatei, besøkt 30. desember 2014[Hentet fra Wikidata]
9. ↑   The Peerage person ID p11152.htm#i111511, besøkt 7. august 2020[Hentet fra Wikidata]
10. 1 2 3   GND-ID 118505084[Hentet fra Wikidata]
11. ↑   The Peerage[Hentet fra Wikidata]

|  |  |  |
| --- | --- | --- |
| Forgjenger:**Johann Georg** | **Kurfyrste av Sachsen**(1694–1733) | Etterfølger:**Friedrich August II** |
| Forgjenger:**Johann III** | **Konge av Polen**(1696–1704) | Etterfølger:**Stanisław I Leszczyński** |
| Forgjenger:**Stanisław I Leszczyński** | **Konge av Polen**(1694–1733) | Etterfølger:**August III** |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Brockhaus Enzyklopädie **·** Deutsche Biographie **·** Encyclopædia Universalis **·** BIBSYS **·** Geni **·** VIAF **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** ULAN **·** NKC **·** ICCU **·** BNE **·** CiNii
 |